b'\n_START_ARTICLE_\nBiserica de lemn din B\xc4\x83lce\xc8\x99ti\n_START_PARAGRAPH_\nBiserica de lemn din B\xc4\x83lce\xc8\x99ti, comuna C\xc4\x83pu\xc8\x99u Mare, jude\xc8\x9bul Cluj, dateaz\xc4\x83 din anul 1751. Biserica are hramul \xe2\x80\x9e\xc3\x8en\xc4\x83l\xc8\x9barea Sfintei Cruci\xe2\x80\x9d \xc8\x99i se afl\xc4\x83 pe noua list\xc4\x83 a monumentelor istorice sub codul cod LMI CJ-II-m-B-07527.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\n\xc3\x8enaintea acestei biserici a existat doar o clopotni\xc8\x9b\xc4\x83, credincio\xc8\x99ii fiind nevoi\xc8\x9bi s\xc4\x83 mearg\xc4\x83 la biserica din D\xc3\xa2ng\xc4\x83u Mic. Biserica a fost adus\xc4\x83 \xc3\xaen B\xc4\x83lce\xc8\x99tii D\xc3\xa2ng\xc4\x83ului \xc3\xaen anul 1936, din satul M\xc4\x83n\xc4\x83\xc8\x99turu Rom\xc3\xa2nesc, azi M\xc4\x83n\xc4\x83stireni unde fusese construit\xc4\x83 \xc3\xaen anul 1751, de c\xc4\x83tre me\xc8\x99terul Ioan Tot S\xc4\x83otanu din Ardeova. \xc3\x8en memoria colectiv\xc4\x83 este \xc3\xaenc\xc4\x83 vie amintirea acelui important eveniment, evocat adesea de mai v\xc3\xa2rstnicii satului ca cel mai important din toat\xc4\x83 copil\xc4\x83ria lor._NEWLINE_Biserica \xe2\x80\x9e\xc3\x8en\xc4\x83l\xc8\x9barea Sfintei Cruci\xe2\x80\x9d din B\xc4\x83lce\xc8\x99ti, (de la B\xc3\xa2lc-B\xc4\x83lce\xc8\x99ti), \xc3\xaen 1909, un c\xc4\x83tun al satului D\xc3\xa2ng\xc4\x83u Mare, azi sat mic, de sine st\xc4\x83t\xc4\x83tor, apar\xc8\x9bin\xc3\xa2nd comunei C\xc4\x83pu\xc8\x99u Mare este construit\xc4\x83 din b\xc3\xa2rne bine cioplite de stejar, \xc3\xaembinate \xc3\xaen coad\xc4\x83 de r\xc3\xa2ndunic\xc4\x83 \xc8\x99i cheotoare dreapt\xc4\x83, cu grinzile de la baz\xc4\x83 fixate, la noul amplasament, pe o funda\xc8\x9bie solid\xc4\x83 de piatr\xc4\x83. Biserica are un plan dreptunghiular unitar pentru pronaos, (3,93/6,50) \xc8\x99i pentru naos (6/6,50), iar altarul pentagonal, cu pere\xc8\x9bii retra\xc8\x99i._NEWLINE_Pronaosul este t\xc4\x83v\xc4\x83nit, de pe grinzile ce-l delimiteaz\xc4\x83 \xc3\xaen\xc4\x83l\xc8\x9b\xc3\xa2ndu-se turnul de \xc3\xaen\xc4\x83l\xc8\x9bime mai redus\xc4\x83, \xc3\xaen comparatie cu alte construc\xc8\x9bii similare, cu galerie deschis\xc4\x83, av\xc3\xa2nd c\xc3\xa2te trei arcade semicirculare pe fiecare latur\xc4\x83 a sa \xc8\x99i un coif octogonal pe baz\xc4\x83 p\xc4\x83trat\xc4\x83. \xc3\x8en patru col\xc8\x9buri ale clopotni\xc8\x9bei apar cele patru turnule\xc8\x9be specifice zonei, de dimensiuni obi\xc8\x99nuite, \xc3\xaens\xc4\x83, bine propor\xc8\x9bionate \xc3\xaen raport cu \xc3\xaen\xc4\x83l\xc8\x9bimea turlei \xc8\x99i de o simetrie impun\xc4\x83toare. Acoperi\xc8\x99ul, ast\xc4\x83zi din tabl\xc4\x83, este unitar pentru corpul de baz\xc4\x83 \xc8\x99i ceva mai scund pentru altar, iar pere\xc8\x9bii exteriori au fost cu grij\xc4\x83 placa\xc8\x9bi cu \xc8\x99indril\xc4\x83, \xc3\xaen interior biserica fiind tencuit\xc4\x83 \xc8\x99i v\xc4\x83ruit\xc4\x83. Ancadramentul u\xc8\x99ii de intrare din pridvor este bogat decorat, prin incizii cu motive geometrice, altern\xc3\xa2nd cu altele florale, stilizate. Pe partea superioar\xc4\x83 a lui au fost \xc3\xaencrustate \xc3\xaen lemn datele edific\xc4\x83rii bisericii \xc3\xaen M\xc4\x83n\xc4\x83\xc8\x99turu Rom\xc3\xa2nesc, anul 1754, luna mai, cu litere chirilice._NEWLINE_Valoroasele icoane pe lemn care f\xc4\x83ceau parte din patrimoniul mobil al bisericii se afl\xc4\x83 \xc3\xaen prezent la biserica de zid \xe2\x80\x9e\xc3\x8en\xc4\x83l\xc8\x9barea Domnului\xe2\x80\x9d din M\xc4\x83n\xc4\x83stireni, a c\xc4\x83rei piatr\xc4\x83 de temelie a fost pus\xc4\x83 \xc3\xaen 1925._NEWLINE_\xc3\x8en biserica nou\xc4\x83 din M\xc4\x83n\xc4\x83stireni se p\xc4\x83streaz\xc4\x83 icoanele de la biserica de lemn pe care credincio\xc8\x99ii au donat-o credincio\xc8\x99ilor din B\xc4\x83lcestii D\xc4\x83ng\xc4\x83ului \xc3\xaen anul 1933. Pe unele din aceste icoane sunt trecute numele donatorilor \xc8\x99i ale zugravilor: Gheorghe Zugravul ot Cetatea de Balt\xc4\x83 un bine cunoscut pictor muralist \xc8\x99i de icoane \xc3\xaen stil postbr\xc4\x83ncovenesc, \xc8\x99i, mai ales, Simeon Silaghi Zugravu, \xc3\xaensemnat pictor muralist \xc8\x99i pictor de icoane pe lemn ce a \xc3\xaempodobit cu talentul s\xc4\x83u veritabil aproape treizeci de biserici de lemn sau de zid din Mun\xc8\x9bii Apuseni, Zarand, Banat, Bihor, S\xc4\x83laj, de pe v\xc4\x83ile Some\xc8\x99ului \xc8\x99i Mure\xc8\x99ului, lucr\xc3\xa2nd, vreme de \xc8\x99ase decenii, ultimele trei din secolul al XVIII-lea \xc8\x99i primele trei din cel urm\xc4\x83tor, \xc3\xaentr-o perioad\xc4\x83 de v\xc3\xa2rf a luptei rom\xc3\xa2nilor din Transilvania, cu o d\xc4\x83ruire de urma\xc8\x99 al celor ce puseser\xc4\x83 bazele luminismului rom\xc3\xa2nesc._NEWLINE_\xc3\x8en 1776 a pictat, probabil, pentru biserica de lemn din M\xc4\x83nastireni mai multe icoane: Adormirea Maicii Domnului, Soborul Sfin\xc8\x9bilor Arhangheli, Botezul Domnului \xc8\x99i Schimbarea la Fa\xc8\x9b\xc4\x83, lucrate de data aceasta nu \xc3\xaen \xe2\x80\x9catelierul\xe2\x80\x9d s\xc4\x83u din Cluj cum b\xc4\x83nuim c\xc4\x83 a realizat zeci de alte asemenea opere, ci \xc3\xaen sat, crea\xc8\x9bii la care speciali\xc8\x99tii au putut observa acelea\xc8\x99i penetrante infuen\xc8\x9be \xc3\xaen strucuturarea tablourilor, cu re\xc8\x9binerea unor elemente baroce de peisaj \xc8\x99i o concentrare spre redarea anatomic\xc4\x83 din ce \xc3\xaen ce mai evident\xc4\x83 a corpului uman, f\xc4\x83r\xc4\x83 renun\xc8\x9barea total\xc4\x83 la stiliz\xc4\x83rile postbizantine._NEWLINE_Cu toate c\xc4\x83 icoana Botezul Domnului, una dintre cele mai reu\xc8\x99ite, purta o ampl\xc4\x83 \xc8\x99i at\xc3\xa2t de concludent\xc4\x83 inscrip\xc8\x9bie de donator, referitoare \xc8\x99i la celelalte, pictorul nu \xc8\x99i-a consemnat numele: \xe2\x80\x9eAceste sfinte 4 icoane s-au f\xc4\x83cut \xc3\xaen zilele acestor oameni scri\xc8\x99i, din cheltuiala eclejii \xc8\x99i s-au f\xc4\x83cut \xc3\xaen casa lui Comdor Ioan, ficurator Groz\xc4\x83 Ioan, Roca Ioan, Colde \xc8\x98tefan, Zirbo Gavril\xc4\x83, \xc3\xaempreun\xc4\x83 cu toti s\xc4\x83tenii. An 1776\xe2\x80\x9d.'